Na temelju članka 9. stavka 10. Zakona o grobljima („Narodne novine“ broj 78/25. i  80/25) i članka 31. Statuta Općine Hlebine („Službeni glasnik Koprivničko-križevačke županije“ broj 10/09, 5/13, 3/18, 6/20, 3/21. i 7/25), Općinsko vijeće Općine Hlebine na 5. sjednici održanoj 15. prosinca 2025. donijelo je

O D L U K U

o upravljanju grobljima na području

Općine Hlebine

I. OPĆE ODREDBE

Članak 1.

Odlukom o upravljanju grobljima na području Općine Hlebine (u daljnjem tekstu: Odluka) propisuju se:

- mjerila i način dodjeljivanja i ustupanja grobnih mjesta na korištenje,

- vremenski razmaci ukopa u popunjena grobna mjesta,

- način ukopa nepoznatih osoba,

- održavanje groblja i uklanjanje otpada,

- uvjeti upravljanja grobljem,

- uvjeti i mjerila za plaćanje naknade kod dodjele grobnog mjesta i godišnje naknade za korištenje,

- druge mjere u vezi s grobljima.

Članak 2.

(1)Groblja su komunalni objekti u vlasništvu Općine Hlebine (u daljnjem tekstu: Općina).

(2)Groblja na području Općine su: groblje u naselju Hlebine, Ulica Stjepana Radića 103A.

(3)Pod grobljem u smislu ove Odluke smatra se ograđeni prostor zemljišta na kojem se nalaze grobna mjesta, prostori i zgrade za obavljanje ispraćaja i pokopa umrlih (građevine mrtvačnica i krematorija, dvorane za izlaganje na odru, prostorije za ispraćaj umrlih s potrebnom opremom i uređajima), pješačke staze te uređaji, predmeti i oprema na površinama groblja, sukladno posebnim propisima o grobljima.
Članak 3.

(1)Groblja u pravilu, služe za ukop osoba koje su umrle na području za koje je groblje izgrađeno ili su na tom mjestu imale prebivalište. 

(2)Tijelo umrle osobe ukapa se u grobno mjesto koje je za života umrloj osobi bilo dodijeljeno tako da je bila korisnik grobnog mjesta ili u grobno mjesto u koje je imala pravo ukopa.

(3)Pravo na ukop imaju osobe koje su stekle pravo pokopa u određeni grob ili grobnicu (u daljnjem tekstu: grobno mjesto).

(4)Iznimno od stavka 1. ovoga članka, tijelo umrle osobe može se ukopati i na groblju izvan područja jedinice lokalne samouprave u kojoj je imala prebivalište ako je tako umrla osoba odredila za života ili ako tako odredi njezina obitelj odnosno osobe koje su se za života bile dužne skrbiti o umrloj osobi.

(5)Iznimno od stavka 2. ovoga članka, tijelo umrle osobe može se ukopati izvan groblja ako to odobri komunalno redarstvo Općine Hlebine, uz prethodno pozitivno mišljenje sanitarne inspekcije i Jedinstvenog upravnog odjela Općine Hlebine (dalje u tekstu: Uprava groblja).

(6)Uprava groblja uskratit će ukop i neće preuzeti tijelo umrle osobe ako joj nije dostavljena dozvola za ukop umrle osobe odnosno sprovodnica ako se tijelo umrle osobe u Republiku Hrvatsku prenosi iz inozemstva.

Članak 4.

(1)Na grobljima se mogu održavati samo oni skupovi koji su u vezi s pogrebom, uobičajenim obredima i Komemoracijama i koji su u skladu sa važećim zakonskim i podzakonskim propisima vezanim za javna okupljanja i provođenja pogreba.

(2)Vjerskim zajednicama dopušteno je obavljanje vjerskih obreda prilikom pokopa umrlog u skladu s propisima o pravnom položaju vjerskih zajednica, kao i drugih vjerskih obreda upriličenim pokojnicima.

Članak 5.

(1)Na području Općine Hlebine grobljem upravlja Uprava groblja.

(2)Upravljanje grobljem razumijeva dodjelu grobnih mjesta, uređenje, održavanje i rekonstrukciju groblja (promjena površine, razmještaj putova i sl.) na način koji odgovara tehničkim i sanitarnim uvjetima, pri čemu treba voditi računa o zaštiti okoliša, a osobito o krajobraznim i estetskim vrijednostima i poslove ukopa umrlih.

(3)Upravljanje grobljem treba obavljati na način kojim se iskazuje poštovanje prema umrlim osobama.

(4)Ako uprava groblja ocjeni da će sva grobna mjesta biti popunjena za naredne tri godine, predložit će jedinici lokalne samouprave postupak za izvlaštenje zemljišta za potrebe izgradnje groblja.

Članak 6.

(1)Uprava groblja ne odgovara za štetu nastalu na grobljima, grobnim mjestima i slično koje prouzrokuju treće ili nepoznate osobe (krađa, vandalizam, izvođenje radova u blizini grobnih mjesta).

(2)Za slučaj nastanka štete Uprava groblja će o tome obavijestiti korisnika grobnog mjesta.

(3)Ukoliko je počinitelj štete poznat, Uprava groblja će uputiti korisnika grobnog mjesta na počinitelja, a u slučaju da je štetu učinila nepoznata osoba Uprava groblja će o tome obavijestiti Policijsku upravu Koprivničko-križevačku.

Članak 7.

Održavanje groblja u okviru upravljanja grobljem financira se iz godišnje naknade koja se

plaća za korištenje grobnih mjesta, iz Proračuna Općine Hlebine, te drugih prihoda od

groblja.

II. MJERILA I NAČIN DODJELJIVANJA I USTUPANJA GROBNIH MJESTA NA KORIŠTENJE

Članak 8.

Grobno mjesto dodjeljuje na korištenje Uprava groblja posebnim rješenjem.

Članak 9.

(1)Oprema i uređaji groba na grobnom mjestu smatraju se nekretninom.

(2)Pravo korištenja grobnog mjesta predmet je nasljeđivanja.

(3)Pravomoćno rješenje o nasljeđivanju prava korištenja grobnog mjesta sud odnosno javni bilježnik kao povjerenik suda, po službenoj dužnosti, dostavlja Upravi groblja.

(4)Korisnik grobnog mjesta može svoje pravo korištenja grobnog mjesta ugovorom ustupiti trećim osobama.

(6)Pravni posao iz stavka 4. ovoga članka mora biti sklopljen u pisanom obliku, uz obveznu ovjeru potpisa od strane javnog bilježnika.

(7)Ništetni su pravni poslovi iz stavka 4. ovoga članka koji nisu sklopljeni u odgovarajućem obliku iz stavka 6. ovoga članka.

(8)Uprava groblja će, nakon što joj javni bilježnik dostavi rješenje o nasljeđivanju ili ugovor o ustupu grobnog mjesta, rješenjem utvrditi novog korisnika grobnog mjesta i upisati ga u grobni očevidnik.

(9)Protiv rješenja iz stavka 8. ovoga članka žalba nije dopuštena, ali se može pokrenuti upravni spor.

Članak 10.

(1)Radi dodjele na korištenje grobnog mjesta koje nema korisnika ili je napušteno Uprava groblja može objaviti javni poziv.

(2)Javni poziv u smislu stavka 1. ovog članka objavljuje se na oglasnoj ploči Uprave groblja i na ulazima u groblje gdje se nalazi grobno mjesto.

(3)Javni poziv iz stavka 1. ovog članka sadrži podatke o grobnom mjestu, visini naknade za dodjelu i rok za podnošenje ponuda.

(4)Nakon provedbe postupka po javnom pozivu Uprava groblja dodjeljuje grobno mjesto korisniku rješenjem.


(5)Osoba koja smatra da je korisnik grobnog mjesta, a nije upisana u grobni očevidnik može zatražiti upis na temelju valjane pravne osnove.

(6)O zahtjevu korisnika grobnog mjesta iz stavka 5. ovog članka Uprava groblja odlučuje rješenjem.

(7)Protiv rješenja iz stavaka 4. i 6. ovoga članka žalba nije dopuštena, ali se može pokrenuti upravni spor.

Članak 11.

(1)Ako ima više osoba koje su zainteresirane za isto grobno mjesto, prednost ima osoba koja nije korisnik niti jednog drugog grobnog mjesta na području Republike Hrvatske, a ima prebivalište na području Općine.

(2)Iznimno, u slučaju da su zainteresirane osobe sa istovjetnim uvjetima kao u stavku 1. ovog članka tada prednost imaju osobe koje ranije podnesu zahtjev za korištenje grobnog mjesta. 

Članak 12.

Nakon provedenog postupka u smislu članka 10. i 11. ove Odluke, Uprava groblja donosi rješenje o dodjeli grobnog mjesta na korištenje.

Članak 13.

Rješenje o dodjeli na korištenje grobnog mjesta donosi se prilikom ukopa i za grobno mjesto koje ima korisnika, ako rješenje o dodjeli nije donijeto prije stupanja na snagu ove Odluke.

Članak 14.

(1)Rješenjem iz članka 12. i 13. ove Odluke utvrđuje se i naknada za korištenje.

(2)Protiv rješenja iz članka 12. i 13 ove Odluke, može se izjaviti žalba nadležnom upravnom tijelu Koprivničko-križevačke županije.

III. UVJETI, MJERILA I NAČIN PLAĆANJA NAKNADE ZA KORIŠTENJE GROBNOG MJESTA

Članak 15.

(1)Pravo ukopa uz korisnika grobnog mjesta imaju i članovi obitelji korisnika.

(2)Članom obitelji korisnika grobnog mjesta koji ima pravo ukopa smatra se njegov bračni ili izvanbračni drug, životni ili neformalni životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri te njegovi roditelji.

(3)Korisnik grobnog mjesta može pismenom izjavom dopustiti privremeni ukop i drugim osobama.

Članak 16.

Nakon smrti korisnika grobnog mjesta, pravo na korištenje grobnog mjesta stječu njegovi nasljednici.
Članak 17.

(1)U slučaju ako korisnik, korištenje grobnog mjesta ugovorom ustupi trećim osobama, ugovor mora dostaviti Upravi groblja radi upisa novog korisnika u grobni očevidnik.

(2)Ako se uz ustupanje grobnog mjesta prenosi vlasništvo opreme, odnosno uređaja groba, novi korisnik grobnog mjesta dužan je uz Ugovor iz stavka 1. ovog članka priložiti i dokaz o uplaćenom porezu na promet nekretnina.

Članak 18.

(1)Za dodjelu na korištenje grobnog mjesta određuje se naknada zavisno od:

- tržišne vrijednosti zemljišta šire zone u kojoj se nalazi groblje,

- pripadajuće površine zemljišta koje obuhvaća odnosno grobno mjesto,

- troškova opremanja groblja odgovarajućom komunalnom infrastrukturom,

- atraktivnosti lokacije.

(2)Naknadu prema mjerilima iz stavka 1. ovoga članka utvrđuje Općinsko vijeće Općine Hlebine (u daljnjem tekstu: Općinsko vijeće) posebnom odlukom.

Članak 19.

Općinsko vijeće utvrđuje i visinu jednokratne naknade za korištenje pratećih objekata, mrtvačnice, cijenu drugih usluga u vezi ukopa i godišnju naknadu za korištenje grobnog mjesta na bazi procjene stvarnih troškova održavanja groblja, imajući u vidu udio u troškovima održavanja groblja Općine.

Članak 20.

Naknada za korištenje grobnog mjesta i druge naknade utvrđene ovom Odlukom uplaćuju se na račun Općine prije korištenja usluga na grobljima (sahrane, izvođenja klesarskih radova), na temelju rješenja koje izdaje Uprava groblja.

Članak 21.


(1)Kad dug za grobnu naknadu prijeđe iznos od deset godišnjih grobnih naknada, Uprava groblja će ili u javnom glasilu, na oglasnim pločama groblja ili na vlastitim mrežnim stranicama, kao i na adresu korisnika grobnog mjesta, ako je ta adresa poznata, dostaviti poziv korisniku grobnog mjesta da plati sve neplaćene naknade sa zakonskim zateznim kamatama u roku od 30 dana od dana objave poziva, s upozorenjem da će nakon isteka tog roka izgubiti pravo korištenja grobnog mjesta.

(2)Ako korisnik grobnog mjesta ne postupi prema obavijesti iz stavka 1. ovoga članka, grobno mjesto se smatra grobnim mjestom bez korisnika, o čemu Uprava groblja donosi rješenje i može se ponovno dodijeliti na korištenje.

(3)Iznimno od stavka 2. ovoga članka, grobna mjesta u kojima su pokopani posmrtni ostaci znamenitih povijesnih osoba, posmrtni ostaci hrvatskih branitelja iz Domovinskog rata bez nasljednika ili posmrtni ostaci lokalno značajnih osoba ne smatraju se grobnim mjestima bez korisnika i ne dodjeljuju se novom korisniku grobnog mjesta.

(4)Protiv rješenja iz stavka 2. ovoga članka žalba nije dopuštena, ali se može pokrenuti upravni spor.

(5)Ako se pravomoćnim rješenjem utvrdi da je prestalo pravo korištenja grobnog mjesta, ono se može dodijeliti novom korisniku grobnog mjesta.

(6)Prijašnji korisnik grobnog mjesta za koje se prema stavku 2. ovoga članka smatra da je grobno mjesto bez korisnika može raspolagati izgrađenom opremom i uređajima grobnog mjesta prije dodjele grobnog mjesta novom korisniku grobnog mjesta, a nakon što plati dužni iznos grobne naknade sa zakonskim zateznim kamatama, u protivnom smatrat će se da se radi o napuštenoj imovini kojom Uprava groblja može slobodno raspolagati.

(7)Ako korisniku grobnog mjesta to pravo prestane rješenjem iz stavka 2. ovoga članka, njemu ili njegovim nasljednicima ili nasljednicima umrlih osoba koje su ukopane na tom grobnom mjestu pravo korištenja grobnog mjesta može se ponovno dodijeliti, ako već nije dodijeljeno drugom korisniku grobnog mjesta, uz uvjet da plate sve dugove, uključujući neplaćene godišnje grobne naknade i zatezne kamate na njih te naknadu za ponovnu dodjelu grobnog mjesta.

(8)Uprava groblja će prije dodjele grobnog mjesta drugom korisniku grobnog mjesta premjestiti ostatke tijela umrlih osoba iz napuštenog groba u zajedničku grobnicu izgrađenu za tu namjenu, ako nije drukčije određeno odlukom Općinskog vijeća i pod uvjetom da su se ostvarili uvjeti za produbljenje groba odnosno uvjeti za sabiranje i zbrinjavanje posmrtnih ostataka propisani Zakonom o grobljima.

(9)Prilikom premještanja ostataka tijela umrlih osoba iz stavka 8. ovoga članka Uprava groblja obvezna je obavijestiti o toj činjenici predstavnike vjerske zajednice kojoj su umrle osobe pripadale te voditi računa o običajima i praksi vjerske zajednice kojoj su umrle osobe pripadale.

IV. VREMENSKI RAZMACI UKOPA U POPUNJENA GROBNA MJESTA

Članak 22.

(1)Ukop se ne smije obaviti bez dozvole za ukop.

(2)Ukop se može obaviti, nakon što je smrt utvrđena, u vremenu od 24 do 48 sati, od nastupa smrti.

(3)Ukopi se obavljaju od listopada do uključivo ožujka između 9,00 i 18,00 sati, a u ostalim mjesecima od 9,00 do 19,00 sati svakog radnog dana i u dane vikenda (subota i nedjelja) i blagdana, osim u slučajevima kada korisnik grobnog mjesta nije u mogućnosti ishoditi rješenje o dodjeli grobnog mjesta, te će se u tom slučaju ukop predviđen za dane vikenda ili blagdana obaviti prvog idućeg radnog dana.

Članak 23.

(1)Ukop u popunjeno grobno mjesto može se obaviti po proteku najmanje 15 godina od zadnjeg ukopa.

(2)Ako je na grobnom mjestu izrađena grobnica, s više polica koje se nakon ukopa na odgovarajući način zatvaraju, to grobno mjesto smatra se popunjenim tek kada su popunjene sve police.

(3)Priprema grobnog mjesta za ukop i poslove ukopa, obavlja se u skladu s organiziranim obavljanjem komunalne djelatnosti održavanja groblja.

Članak 24.

Kremirane posmrtne ostatke tijela umrle osobe dopušteno je prosipati na posebno određenom mjestu unutar groblja i/ili izvan groblja, u skladu s uvjetima utvrđenim Odlukom i na temelju prethodne suglasnosti Uprave groblja.

Članak 25.


(1)Posmrtni ostaci koji se nalaze u grobu mogu se presložiti u za to predviđen prostor nakon proteka deset godina od ukopa, ako nije drukčije određeno odlukom Općinskog vijeća Općine Hlebine, pod uvjetom da su se ostvarili uvjeti za produbljenje groba.

(2)Premještanje posmrtnih ostataka u grobnici radi oslobađanja ukopnog mjesta za novi ukop može se obaviti nakon proteka 20 godina od ukopa u grobnicu, ako nije drukčije određeno odlukom Općinskog vijeća Općine Hlebine, pod uvjetom da su se ostvarili uvjeti za sabiranje i zbrinjavanje posmrtnih ostataka.

(3)Ukop u grobno mjesto može se obavljati i prije isteka rokova iz stavaka 1. i 2. ovoga članka ako prostorno-tehnički uvjeti to dozvoljavaju odnosno ako nisu zauzeti svi predviđeni kapaciteti pojedinoga grobnog mjesta.

(4)Ako se čuvaju na groblju, urne se polažu u kazetu za urne, kolumbarij ili u druga grobna mjesta.

(5)Urne se mogu premjestiti u drugo grobno mjesto bez obzira na vrijeme ukopa.

V. UKOP NEPOZNATIH OSOBA

Članak 26.

(1)Nepoznate osobe ukapaju se u pojedinačno grobno mjesto, ili ako ih ima više, u zajedničku grobnicu.

(2)Zajednička grobnica u smislu stavka 1. ovog članka je grobnica namijenjena za ukop osoba koje nisu bile korisnici grobnog mjesta i za koje nema uvjeta da se ukop izvrši na grobnom mjestu s pravom korištenja članova njihove obitelji.

Članak 27.

(1)Ukop u smislu članka 23. ove Odluke obavit će se nakon što nadležna državna tijela izdaju odgovarajuća odobrenja, uz iskazivanje dužnog poštovanja prema umrlomu.

(2)Trošak ukopa nepoznate osobe snosi Općina.

IV. ODRŽAVANJE GROBLJA I UKLANJANJE OTPADA TE UVJETI UPRAVLJANJA GROBLJEM

Članak 28.

(1)Groblja održava Uprava groblja. 

(2)Pod održavanjem groblja u smislu stavka 1. ovog članka smatra se održavanje prostora i zgrada za obavljanje ispraćaja umrlih osoba i ukopa tijela umrlih osoba te uređivanje putova, zelenih i drugih površina unutar groblja te predstavlja komunalnu djelatnost u nadležnosti jedinica lokalne samouprave.

Članak 29.

(1)Grobovi i drugi objekti na groblju moraju se izrađivati prema planu uređenja groblja i rasporeda grobova u skladu s propisima o građenju, estetskim, sanitarnim i drugim tehničkim pravilima.

(2)Građevinske i druge tehničke radove mogu izvoditi samo osobe koje imaju odobrenje za obavljanje takvih djelatnosti.

(3)Za izvođenje radova na grobnom mjestu potrebna je suglasnost Uprave groblja.

(4)Za preuređenje groba u grobnicu potrebno je ishoditi posebne uvjete za gradnju, a mauzoleji, kapelice i druge prateće građevine na groblju projektiraju se i grade u skladu s propisima o gradnji.

(5)Za izdavanje suglasnosti iz stavka 3. ovoga članka korisnik grobnog mjesta obvezan je priložiti:

– zahtjev za izdavanje suglasnosti vlastoručno potpisan, s naznačenim OIB-om korisnika grobnog mjesta

– ako ima više korisnika grobnog mjesta za izvođenje radova, potrebna je suglasnost svih korisnika grobnog mjesta, a iznimno korisnik grobnog mjesta može izvoditi radove i bez njihove suglasnosti, uz obvezno prilaganje javnobilježnički ovjerene izjave kojom prihvaća odgovornost prema ostalim su-korisnicima i

– dva nacrta gradnje i opremanja grobnog mjesta te nacrte gravure s navedenim dimenzijama ploče i položajem i dimenzijama teksta koji odgovaraju propisanim dimenzijama i po načinu izvođenja u skladu su s okolinom.

(6)Uprava groblja izdaje suglasnost iz stavka 3. ovoga članka u roku od 60 dana od dana uredno predanog zahtjeva.

(7)Ako Uprava groblja ne izda suglasnost u roku iz stavka 6. ovoga članka, smatra se da je suglasnost dana, osim ako groblje ili grobno mjesto na kojem će se radovi izvoditi ima status kulturnog dobra ili status dobra od lokalnog značenja.

(8)Za izdavanje suglasnosti iz stavka 3. ovoga članka Uprava groblja ima pravo naplatiti naknadu čiju visinu može odrediti cjenikom.

(9)Za radove na grobnim mjestima koji imaju status kulturnog dobra ili status dobra od lokalnog značenja potrebno je prethodno pribaviti i odobrenje sukladno propisima o zaštiti i očuvanju kulturnih dobara.

Članak 30.

(1)Prilikom izvođenja radova, izvoditelji su dužni pridržavati se odredaba o redu na groblju, a naročito:

- početak i završetak radova prijaviti Upravi groblja,

- radovi se moraju izvoditi na način da se do najveće mjere očuva mir i dostojanstvo na groblju, a mogu se obavljati samo u redovite radne dane,

- građevinski materijal može se držati na groblju samo kraće vrijeme, koje je neophodno za obavljanje radova,

- za prijevoz materijala potrebnog prilikom izvođenja radova mogu se koristiti samo za to određeni putovi i staze, a prijevoz materijala se obavlja ručnim kolicima, te nije dozvoljen ulazak na groblje motornim vozilima.

- u slučaju prekida radova, kao i poslije njihova završetka, izvoditelj radova dužan je bez odlaganja radilište dovesti u prijašnje stanje.

(2)Uprava groblja može zabraniti radove u određene dane zbog opravdanih razloga.

Članak 31.

(1)Radovi na uređenju i izgradnji grobnih mjesta i drugih objekata na groblju mogu se obavljati uz sljedeće uvjete:

- da je izdano rješenje o odobrenju izgradnje, adaptacije odnosno uređenja grobnog mjesta,

- da je izvršena prethodna prijava radova Upravi groblja,

- da je plaćena naknada troškova od strane izvođača radova (iskolčenje parcela, potrošnja električne energije i dr.).

(2)Uprava groblja će zabraniti radove na određenom objektu onom izvođaču radova koji započne s radom bez ispunjenja svih uvjeta iz prethodnog stavka ovog članka.

(3)Ako se zabrana izvođenja radova izrekne više od tri puta istom izvođaču radova odnosno i povezanim osobama s istim izvođačem, Uprava groblja može mu rješenjem trajno zabraniti izvođenje radova na grobljima u nadležnosti Općine.

Članak 32.

(1)Ako se prilikom pokopa ili izgradnje nadgrobnog spomenika, grobnice ili grobnog mjesta moraju pomaknuti spomenici ili dijelovi spomenika na grobno mjesto na kojem se obavlja pokop, odnosno vrše građevinski radovi, odnosno na okolnim grobnim mjestima, troškove oko uspostave prijašnjeg stanja snosi osoba na čiji se zahtjev obavlja pokop.

(2)Odluku o potrebi i opsegu pomicanja spomenika iz prethodnog stavka donosi Uprava groblja.

(3)Okolna grobna mjesta koja se oštete prilikom izvođenja radova iz stavka 1. ovog članka moraju se odmah, a najkasnije u roku od 15 dana od pokopa urediti i dovesti u prijašnje stanje.

Članak 33.

(1)O uređenju i održavanju grobnih mjesta moraju se brinuti njihovi korisnici.

(2)Korisnici su dužni grobna mjesta uređivati barem na vrtlarski način, te grobni prostor oko grobnog mjesta držati u redu i čistoći, te otpad odlagati na za to određenom mjestu.

(3)Ako korisnik ne brine o održavanju grobnog mjesta Uprava groblja upozorit će ga na obveze i odrediti mu rok u kojem se grobno mjesto mora urediti. 

(4)Ukoliko korisnik ne uredi grob u određenom roku, Uprava groblja uredit će grob na trošak korisnika.

Članak 34.

(1)Svako se grobno mjesto mora označiti prikladnim nadgrobnim znakom.

(2)Korisnik grobnog mjesta odlučuje o obliku i načinu uređenja grobnog mjesta, po prethodnoj suglasnosti Uprave groblja.

(3)Kad se nadgrobni spomenici postavljaju od materijala trajne vrijednosti moraju po obliku i načinu izvedbe biti u skladu s okolinom i mjesnim običajima.

Članak 35.

(1)Bez obzira na to nalaze li se oprema i uređaji grobnog mjesta i spomen-obilježja unutar ili izvan područja groblja, zabranjeno je:

– opremom i uređajima grobnog mjesta i spomen-obilježja suprotnima najvišim vrednotama ustavnoga poretka ili pozitivnim propisima Republike Hrvatske vrijeđati nacionalne, vjerske ili moralne osjećaje građana,

– opremom i uređajima grobnog mjesta i spomen-obilježja vrijeđati vrijednosti obrambenog Domovinskog rata ili na bilo koji način veličati agresiju na Republiku Hrvatsku ili oružanu pobunu protiv Republike Hrvatske tijekom Domovinskog rata ili sudionike u toj pobuni,

– opremom i uređajima grobnog mjesta i spomen-obilježja na bilo koji način povrijediti uspomenu na umrlu osobu.

(2)U slučaju iz prethodnog stavka ovog članka Uprava groblja obvezna je takvu opremu i uređaje ukloniti na trošak korisnika.

Članak 36.

Uređenje i održavanje groblja, Uprava groblja dužna je obavljati kontinuirano na način da groblja budu uređena, a objekti u funkcionalnom smislu ispravni.

Članak 37.

Na odgovarajućem mjestu groblja mora se osigurati pravilno odlaganje otpada, te urediti poseban prostor za spaljivanje zapaljivog otpada (ukrasi, cvijeće, papir).

Članak 38.

Uprava groblja mora mrtvačnicu održavati u ispravnom stanju, održavati čistoću i red i povremeno prema potrebi dezinficirati.

Članak 39.

Mrtvačnica mora biti otvorena za posjete od 9:00 do 22:00 sata od 1. listopada do 31. ožujka, a ostale mjesece od 8:00 do 23:00 sata.

Članak 40.

Građani su obvezni na groblju održavati potpuni mir i moraju se ponašati kako to odgovara mjestu i poštovanju prema umrlima. Građani su se obvezni pridržavati Odluke o pravilima ponašanja na groblju koju utvrđuje Uprava groblja.

Članak 41.

Na groblju je izričito zabranjeno:

- postavljati na grobove posude za cvijeće i druge ukrase i opremu u dotrajalom, neprikladnom i oštećenom stanju,

- kretati se izvan staza namijenjenih za prolaz između grobnih mjesta i prelaziti preko grobnih mjesta,

- kretati se grobljem motornim vozilom ili biciklom,

- voditi kućne ljubimce ili druge životinje unutar groblja,

- pristup groblju djeci mlađoj od 10 godina bez nadzora roditelja ili staratelja,

- obavljanje gospodarskih djelatnosti unutar groblja,

- odlaganje otpada izvan za to određenog mjesta,

- odnošenje cvijeća, ukrasa i opreme s tuđih grobnih mjesta,

- oštećivanje i uništavanje zelenih površina na groblju, ograda, objekata i druge opreme groblja,

- ulaziti u mrtvačnicu bez prethodnog odobrenja odnosno izvan vremena određenog za posjete,

- zabava, glasan govor, pjevanje, sviranje i slično ponašanje koje je protivno održavanju potrebnog pijeteta prema mrtvima na groblju.

VII. KAZNENE ODREDBE

Članak 42.

Novčanom kaznom od 15,00 do 50,00 eura kaznit će se za prekršaj osoba koja:

- ne dostavi ugovor o ustupanju grobnog mjesta (Članak 17.),

- ne plati godišnju naknadu za održavanje i upravljanje iz članka 18.,

- se ne pridržava odredbi iz članka 30.,

- postupa suprotno odredbi članka 31. Odluke,

- otpad ne odlaže na za to određenom mjestu (Članak 37.),

- postupa suprotno članku 41. Odluke.

Članak 43.


Novčanom kaznom u iznosu od 100,00 do 500,00 eura kaznit će se za prekršaj korisnik grobnog mjesta odnosno vlasnik ili posjednik grobnog mjesta izvan groblja ako na grobnom mjestu nisu navedeni podaci o imenu i prezimenu umrle osobe te godini rođenja i smrti propisani odredbama Zakona o grobljima.
VIII. PRIJELAZNA I ZAVRŠNA ODREDBA

Članak 44.

Stupanjem na snagu ove Odluke prestaje važiti Odluka o upravljanju grobljima na području Općine Hlebine („Službeni glasnik Koprivničko-križevačke županije“ broj 22/23.).

Članak 45.

Ova Odluka stupa na snagu osmog dana nakon objave u „Službenom glasniku Koprivničko-križevačke županije“.

OPĆINSKO VIJEĆE OPĆINE HLEBINE

KLASA: 363-01/25-01/04
URBROJ: 2137-7-25-1

Hlebine, 15. prosinca 2025.

